แอปเปิลเทใจตลาดจีน อนาคตแซงหน้าสหรัฐ
ซีอีโอแอปเปิลมั่นใจตลาดจีนเติบโตแซงหน้าสหรัฐแน่นอน ยังอุบไม่พูดถึงข่าวลือไอโฟนโลว์คอสต์
12 ม.ค. 2556

ซีอีโอแอปเปิลมั่นใจตลาดจีนเติบโตแซงหน้าสหรัฐแน่นอน ยังอุบไม่พูดถึงข่าวลือไอโฟนโลว์คอสต์
ทิม คุก ประธานเจ้าหน้าที่ฝ่ายบริหารของแอปเปิลผู้ผลิตสินค้าอิเล็กทรอนิกส์ชื่อดังจากสหรัฐ เจ้าของไอโฟนและไอแพดให้ความเห็นเมื่อวันที่ 11 ม.ค. ว่า ตลาดจีนแผ่นดินใหญ่จะเติบโตก้าวขึ้นมาแซงหน้าตลาดสหรัฐเป็นตลาดที่ใหญ่ที่สุดในโลกของสินค้าแอปเปิลในอนาคต
คุก ให้สัมภาษณ์กับสำนักข่าวซินหัวของทางการจีน ว่า ในปัจจุบันจีนเป็นตลาดใหญ่เป็นอันดับ 2 ของแอปเปิลและน่าจะกลายมาเป็นอันดับ 1 ได้ 
“ผมเชื่อเช่นนั้นจริงๆ” คุก ย้ำ 
ทางด้านบริษัท แอปเปิล ระบุว่า ยอดขายสินค้าของบริษัทในจีนนั้นเติบโตขึ้นถึง 2 เท่า ในช่วงระหว่างปี 2010-2011 แต่เมื่อปี 2012 นั้นตลาดกลับเชื่องช้าลง 
ทั้งนี้ คุก อยู่ในระหว่างการเยือนกรุงปักกิ่ง เพื่อพบกับบรรดาเจ้าหน้าที่รัฐผู้กำกับดูแลนโยบายต่างๆ และพบกับเหล่าผู้จัดการของบริษัท ยูนิคม ซึ่งเป็นผู้ให้บริการเครือข่ายสำหรับโทรศัพท์ไอโฟนในจีน 
อย่างไรก็ตาม ซินหัวรายงานว่า คุก ปฏิเสธไม่ให้ข้อมูลเกี่ยวกับข่าวลือที่ว่า แอปเปิลจะพัฒนาโทรศัพท์ไอโฟนรุ่นที่มีราคาถูกลง เพื่อตอบสนองตลาดประเทศกำลังพัฒนาอย่างเช่น จีน